פיגוע הירי בכביש 60 (2016)

פיגוע הירי בכביש 60 היה פיגוע שהתרחש בכביש 60 שבדרום הר חברון (בסמוך ליישוב בית חגי ולצומת אדוריים) בצהרי יום שישי, 1 ביולי 2016, כ"ה בסיוון ה'תשע"ו. בפיגוע נרצח הרב מיכאל (מיכי) מרק, אב לעשרה ילדים בן 46 מעתניאל ומנהל ישיבת ההסדר ביישוב. בנוסף על כך, נפצעו שלושה מבני משפחתו. אשתו של מרק נפצעה באופן קשה, ושניים מילדיו נפצעו באופן קל ובינוני.

הפיגוע 
הפיגוע התבצע באמצעות ירי מרכב שחלף על פני רכבה של משפחת מרק. כתוצאה מהירי (שכלל 19 קליעים לפחות), רכב משפחת מרק סטה מהכביש והתהפך. מרק נטמן כיומיים לאחר הרצח בהר המנוחות שבירושלים בנוכחות אלפים. במקביל, הפצועים טופלו בבית החולים הדסה עין כרם.

מיד לאחר הפיגוע א', פלסטיני תושב האזור, עזר לסייע לפצועים עם ציוד עזרה ראשונה שהיה ברשותו. לאחר הפיגוע א' סבל מאיומים ונאלץ לברוח משטחי הרשות הפלסטינית לישראל. כשלוש שנים א' ומשפחתו חיו בישראל ללא הכנסה ומגורים קבועים. בנובמבר 2019 קיבלו א' ואשתו תעודת תושב ארעית בישראל. ביולי 2021 שרת הפנים איילת שקד אישרה לא' תושבות קבע.

ב-27 ביולי, כארבעה שבועות לאחר הפיגוע, חוסל אחד הרוצחים ונעצרו כשלושה מעורבים נוספים בכפר צוריף שמצפון לחברון. המחבל שחוסל היה מוחמד פקין, בן 29 מחברון שהשתייך לחמאס. הפעולה בוצעה על ידי שירות הביטחון הכללי, צבא הגנה לישראל ומשטרת ישראל. ב-15 במרץ 2017 נגזר דינו של מוחמד אלעמאירה שנהג ברכב המחבלים. על אלעמאירה נגזרו שני מאסרי עולם ותשלום פיצויים של כרבע מיליון ש"ח למשפחת מרק. אלעמאירה נעצר כשבועיים לאחר הרצח והורשע בינואר 2017.

בן דודו של מרק הוא יוסי כהן, ששירת כראש המוסד בעת הפיגוע. בנוסף על כך, אחיינו של מרק נרצח אף הוא בפיגוע בישיבת מרכז הרב בשנת 2008. קרוב משפחה אחר של מרק היה אליהו בן עמי, שנרצח גם הוא בפיגוע ירי ליד בית חגי בשנת 2000.

ביוני 2017 שודר סרט על התמודדותה של משפחת מרק עם השכול בתוכנית הטלוויזיה "זמן אמת" שבערוץ כאן 11.

ביוני 2021 הונחה אבן הפינה ל"בית מיכאל" באזור התעשייה מיתרים, בסמוך למשרדי מועצה אזורית הר חברון. בית מיכאל אמור לכלול 3,000 מ"ר של שטחי מסחר, שירותים, עסקים ויזמות. בניית בית מיכאל אמורה להימשך כשנתיים.

בנו הבכור של מיכאל, שלומי מרק נהרג בתאונת דרכים ב-31 במרץ 2019 בדרכו לעבודתו במשרד ראש הממשלה.

בן נוסף של מיכאל, פדיה מרק שנכח בפיגוע, נפל ב-31 באוקטובר בקרב ג'באליה במהלך הלחימה ברצועת עזה במלחמת חרבות ברזל.

ראו גם
 פיגוע הירי בכביש 60 (2015)

הערות שוליים 

פיגועי טרור בשטחים ב-2016
יהודה ושומרון: פיגועי ירי
הר חברון
גל הטרור (2015–2016)
כביש 60: פיגועים